Zindzi se gees sal voortleef, sê Ace | Netwerk24
Deur Dennis Delport 17 Julie 2020 18:54
Sy het sterk gestaan tydens apartheid. Sy was haar ma se kind.
So het Ace Magashule, sekretaris-generaal van die ANC, Zindzi Mandela (59) Vrydagmiddag op 'n aanlyn uitsending op die ANC se sosiale media platforms beskryf nadat sy langs haar ma, Winnie Madikizela-Mandela, te ruste gelê is in die Fourways Memorial Park.
"Ons moet nooit vergeet van die pyn wat apartheid vir Winnie, Zindzi en haar suster gebring het nie. Haar pa, Nelson Mandela, is in die tronk gegooi en haar ma is gereeld deur die apartheidsregering gemartel en weggeneem. Terwyl Nelson in die tronk was, moes Winnie en haar dogters vir hulself sorg.
"Ons is jammer vir die pyn wat julle moes deurmaak," het Magashule gesê.
Hy sê Zindzi se gees sal voortleef in gees van ubuntu.
"Sy het groot voorspraak gemaak vir grondhervorming. Ons moet dit laat gebeur. Ons moet die grond terugneem en aan die regte eienaars teruggee," het Magashule gesê.
Zindzi is Maandag in 'n Johannesburgse hospitaal dood.
Haar seun, Zondwa, het bevestig dat sy ma positief getoets is vir die koronavirus.
Magashule het op die uitsending bekend gemaak dat die ANC 'n aanlyn platform, www.ancmemorial.org.za, geskep het waar Suid-Afrikaners en ANC-ondersteuners huldeblyke kan lewer en vind van "ANC-helde" wat reeds dood is.